Randers FC's tyske angriber Marvin Pourie mener, at han er Silkeborgs bedste spiller nogensinde.

25-årige Marvin Pourie spillede fra 2011 til 2013 i Silkeborg, som han scorede 23 mål for i 55 ligakampe. I den første sæson var han med til at redde klubben fra nedrykning, men i næste rykkede klubben ud trods 14 Pourie-træffere.

Selv ser den nuværende Randers-angriber tilbage på en personlig stor tid i klubben.

- Jeg var topscorer og den bedste spiller, Silkeborg nogensinde har haft. De har aldrig haft nogen så god som mig. De burde prise sig lykkelige over at have haft mig, og at jeg reddede dem tidligere. Jeg kunne ikke redde dem, fordi de ikke lyttede til mig. Jeg forsøgte at hjælpe dem, siger Pourie til BT.

Pourie blev efter nedrykningen i 2013 solgt til FC København, hvor han aldrig rigtig blev en succes. Senere gik turen til Zulte-Waregem, SønderjyskE, FC Ufa og nu altså Randers FC.

Støt Randers FC og støt vores sponsorer.